જૈન સિક્યુરિટીઝના ઉમંગ જૈનનું કહેવું હતું કે, રૂપિયાની નરમાઇની સાથે વૈશ્વિક સ્તરે ક્રૂડના ભાવમાં ઊંચા મથાળે સ્થિરતા રહેતાં તેની પણ અવળી અસર થઈ હતી. બ્રેન્ટ ક્રૂડ 80 ડોલરની તો ડબલ્યુટીઆઈ 70 ડોલરની નજીક ટ્રેડ થતું હતું. અમેરિકામાં વાવાઝોડાની અસરની સાથે ઇરાનનો પણ ઇસ્યૂ ઊભો રહેતાં ક્રૂડ ઊંચા મથાળે સ્થિર હતું. વૈશ્વિક નકારાત્મક કારણોએ સરકાર દ્વારા ડોલરના પ્રવાહ વધે તેવા પગલાં લીધા હોવા છતાં તેની કોઈ અસર નહોતી. આ પગલાંને કોસ્મેટિક ગણવામાં આવતા હતા અને ડોલરના પ્રવાહમાં મોટો ફરક નહીં પડે એમ માનવું હતું. ભારતીય શેરબજારમાં વેચવાલી વહેંચાઈ ગઈ હતી. લાર્જ કેપ શેરોમાં વેચવાલીનો ભાર વધુ હતો તો મિડ કેપમાં મર્યાદીત જ્યારે સ્મોલ કેપ ટકવામાં સફળ રહ્યો હતો. મિડ કેપ આંક 124 પોઇન્ટ જ્યારે સ્મોલ કેપ આંક સાધારણ 8 પોઇન્ટ નરમ હતો. માર્કેટ બ્રેડથ સાધારણ નબળી રહીને વધનાર 1273 શેરો સામે ઘટનાર 1451 શેરો હતા. નિફ્ટી વીઆઇએક્સ 5.4 ટકા વધીને 14.58 રહી હતી. સેક્ટોરલ આંકમાં એફએમસીજી 1.2 ટકા, હેલ્થકેર 1.1 ટકા, ઓટો એક ટકા, બેન્કેક્સ એક ટકા, કેપિટલ ગુડ્ઝ 0.7 ટકા, કન્ઝયુમર ડ્યુરેબલ 1.2 ટકા ઘટ્યા હતા. રિયલ્ટી આંક 1.1 ટકા તો પાવર આંક 0.1 ટકા સુધર્યા હતા. સેન્સેક્સ શેરોમાં સન ફાર્મા સૌથી વધુ 2.85 ટકા ઘટ્યો હતો તો પાવરગ્રીડ 0.70 ટકા સાથે વધવામાં મોખરે હતો.